b'\n_START_ARTICLE_\nVuvuzela\n_START_PARAGRAPH_\nVuvuzela (tswanaksi lepatata), jota kutsutaan my\xc3\xb6s stadiontorveksi, on muovinen, noin metrin pituinen ja v\xc3\xa4rik\xc3\xa4s puhallinsoitin. Se on hyvin suosittu Etel\xc3\xa4-Afrikassa jalkapallofanien keskuudessa, ja se symboloi maan urheilukulttuuria. Sen nimen alkuper\xc3\xa4 on ep\xc3\xa4selv\xc3\xa4, mutta arvellaan, ett\xc3\xa4 se pohjautuu zulun kielen sanoista "tuottaa \xc3\xa4\xc3\xa4nt\xc3\xa4". Vuvu merkitsee kadunkielell\xc3\xa4 suihkua.\n_START_SECTION_\nAlkuper\xc3\xa4\n_START_PARAGRAPH_\nSaman tyyppist\xc3\xa4 muovista torvea tai trumpettia on k\xc3\xa4ytetty Meksikon stadioneilla 1970-luvulta asti. Alun perin tinasta valmistettuna siit\xc3\xa4 tuli 1990-luvulla suosittu erityisesti Etel\xc3\xa4-Afrikassa. Englantilaisen Daily Mirror -lehden mukaan Freddie Maake kehitteli ensimm\xc3\xa4isen alumiinisen version vuvuzelasta jo vuonna 1965 syntym\xc3\xa4p\xc3\xa4iv\xc3\xa4lahjaksi saamansa polkupy\xc3\xb6r\xc3\xa4n \xc3\xa4\xc3\xa4nitorvesta. Torvi kuitenkin kiellettiin mahdollisena vaarallisena aseena, joten h\xc3\xa4n etsi muovitehtaan, joka voisi valmistaa niit\xc3\xa4._NEWLINE_Vuonna 2001 etel\xc3\xa4afrikkalainen Masincedane Sport -yhti\xc3\xb6 alkoi valmistaa soittimia massatuotantona muovista._NEWLINE_Vuvuzelojen on v\xc3\xa4itetty perustuvan kudu-antiloopin sarvista tehtyihin instrumentteihin, mutta tieto on osoittautunut v\xc3\xa4\xc3\xa4r\xc3\xa4ksi.\n_START_SECTION_\n\xc3\x84\xc3\xa4ni\n_START_PARAGRAPH_\nVuvuzela vaatii voimia huulilta ja keuhkoilta ja tuottaa \xc3\xa4\xc3\xa4ni\xc3\xa4, jotka muistuttavat sumusireenin tai elefantin \xc3\xa4\xc3\xa4nt\xc3\xa4._NEWLINE_Soittimen \xc3\xa4\xc3\xa4nenvoimakkuudeksi torven suulla on mitattu 131 dB(A) ja kahden metrin p\xc3\xa4\xc3\xa4ss\xc3\xa4 113 dB(A). Valmistaja onkin tuonut markkinoille muunnellulla suukappaleella varustetun mallin, jonka v\xc3\xa4itet\xc3\xa4\xc3\xa4n v\xc3\xa4hent\xc3\xa4v\xc3\xa4n voimakkuutta 20\xc2\xa0dB(A)._NEWLINE_Jatkuva yli 100 dB melu voi vaurioittaa suojaamatonta kuuloa jo 15 minuutissa.\n_START_SECTION_\nKeskustelu Etel\xc3\xa4-Afrikan jalkapallokisoissa 2010\n_START_PARAGRAPH_\nVuvuzelan k\xc3\xa4yt\xc3\xb6st\xc3\xa4 on keskusteltu, ja joillakin stadioneilla niiden k\xc3\xa4ytt\xc3\xb6 on kielletty kokonaan. Haitallisinta soittimessa on sen meluisa ja ampiaisparvea muistuttava \xc3\xa4\xc3\xa4ni, joka h\xc3\xa4iritsee pelaajia ja valmentajia, jotka koettavat keskitty\xc3\xa4 otteluun. Etel\xc3\xa4-Afrikan MM-kisojen esiturnauksen aikana soittimet olivat sallittuja, ja j\xc3\xa4rjest\xc3\xa4j\xc3\xa4t pohtivat, pit\xc3\xa4isik\xc3\xb6 ne kielt\xc3\xa4\xc3\xa4 vuoden 2010 MM-kisoissa. Esiturnauksessa yleis\xc3\xb6ss\xc3\xa4 oli kuitenkin suurimmalta osalta etel\xc3\xa4afrikkalaisia, ja koska varsinaisessa turnauksessa arvioitiin olevan huomattavasti v\xc3\xa4hemm\xc3\xa4n vuvuzelan k\xc3\xa4ytt\xc3\xa4ji\xc3\xa4, niiden k\xc3\xa4ytt\xc3\xb6 p\xc3\xa4\xc3\xa4tettiin sallia._NEWLINE_Kieltoa harkittiin uudestaan, kun jalkapallon MM-otteluiden alettua tuli ilmeiseksi, ett\xc3\xa4 pelaajat eiv\xc3\xa4t kuulleet toisiaan ja koska torvia soitettiin my\xc3\xb6s stadionien ulkopuolella, melu h\xc3\xa4iritsi my\xc3\xb6s vapaalla olevien pelaajien keskittymist\xc3\xa4. My\xc3\xb6s television katsojat kuulivat enimm\xc3\xa4kseen vain vuvuzelan \xc3\xa4\xc3\xa4nen. Mahdollisen kiellon tullessa tilalle tarjottiin jo apartheidin aikana suosittua laulamista._NEWLINE_Kansainv\xc3\xa4linen jalkapalloliitto Fifa kuitenkin linjasi muutama p\xc3\xa4iv\xc3\xa4 MM-kisojen alettua 14.6.2010, ettei afrikkalaiseen jalkapallokulttuurin elimellisesti kuuluvien torvien k\xc3\xa4ytt\xc3\xb6\xc3\xa4 tulla kielt\xc3\xa4m\xc3\xa4\xc3\xa4n kisakatsomoissa.\n_START_SECTION_\n\xc3\x84\xc3\xa4nen vaimennus\n_START_PARAGRAPH_\nYle vaimensi l\xc3\xa4hetyksiss\xc3\xa4\xc3\xa4n torvien \xc3\xa4\xc3\xa4nt\xc3\xa4 \xc3\xa4\xc3\xa4nimiksauksen avulla. My\xc3\xb6s Ison-Britannian yleisradioyhti\xc3\xb6 BBC etsi meluun omaa ratkaisuaan. Jatkossa BBC aikoo mahdollisesti vaimentaa vuvuzelat jo l\xc3\xa4hetysvaiheessa. My\xc3\xb6s jos omassa vastaanottolaitteistossa on tarpeeksi hienostuneita \xc3\xa4\xc3\xa4nenkorjauslaitteita, joilla voi korostaa tai vaimentaa tarkkoja taajuuksia, apu voi l\xc3\xb6yty\xc3\xa4 niist\xc3\xa4. Vuvuzelan perustaajuudeksi on mitattu b-nuotti, jonka v\xc3\xa4r\xc3\xa4htelytaajuus on 233 Hz. Paras tulos saadaan, kun vaimennetaan kyseinen taajuus sek\xc3\xa4 sen yl\xc3\xa4s\xc3\xa4velsarjan toinen (466 Hz) ja nelj\xc3\xa4s (932 Hz) s\xc3\xa4vel.\n_START_SECTION_\nMuiden lajien j\xc3\xa4rjest\xc3\xa4jien kannanottoja\n_START_PARAGRAPH_\nWimbledonin tennisturnauksen katsomoon vuvuzela-torvia ei saa tuoda. \xe2\x80\x9cMeill\xc3\xa4 on lista kielletyist\xc3\xa4 esineist\xc3\xa4. R\xc3\xa4ik\xc3\xa4t, vuvuzelat ja muut torvet menev\xc3\xa4t t\xc3\xa4h\xc3\xa4n kategoriaan\xe2\x80\x9c, j\xc3\xa4rjest\xc3\xa4j\xc3\xa4t tiedottavat. Kriketiss\xc3\xa4 torvia ei aiota kielt\xc3\xa4\xc3\xa4 ennen kuin niist\xc3\xa4 aiheutuu ongelmia._NEWLINE_Etel\xc3\xa4-Afrikan rugbyliitto ei salli vuvuzela-torvia otteluihinsa. Kun Etel\xc3\xa4-Afrikka kohtasi Ranskan Kapkaupungissa 12.6.2010, kaikki vuvuzelat ker\xc3\xa4ttiin portilla katsojilta pois._NEWLINE_Vuvuzelan \xc3\xa4\xc3\xa4nt\xc3\xa4 ei kuulla Suomen pes\xc3\xa4pallopaikkakuntien pelikentill\xc3\xa4. Pes\xc3\xa4palloliitto on kielt\xc3\xa4nyt kova\xc3\xa4\xc3\xa4nisen torven k\xc3\xa4yt\xc3\xb6n pes\xc3\xa4pallo-otteluissa. Vuvuzelan kova \xc3\xa4\xc3\xa4ni voisi h\xc3\xa4irit\xc3\xa4 ottelun kulkua, erityisesti v\xc3\xa4\xc3\xa4rien huutamista ja kuulemista. _NEWLINE_Moni jalkapallon Englannin Valioliigan pelaajoukkue on kielt\xc3\xa4nyt vuvuzela-torvet kotiotteluissaan. _NEWLINE_FIFA kielsi vuvuzelat vuoden 2014 jalkapallon maailmanmestaruuskisoista Brasiliassa.\n_START_SECTION_\nVuvuzelan k\xc3\xa4ytt\xc3\xb6 musiikissa\n_START_PARAGRAPH_\nVuvuzelan k\xc3\xa4ytt\xc3\xb6 taidemusiikissa on v\xc3\xa4h\xc3\xa4ist\xc3\xa4. Yksi harvoja soittimelle tehtyj\xc3\xa4 s\xc3\xa4vellyksi\xc3\xa4 on Timo Kiiskisen barokkityylinen kaksoiskonsertto C-duuri vuvuzelalle, uruille (vaihtoehtoisesti cembalolle) ja jousiorkesterille; teoksen urkuversio sai ensiesityksens\xc3\xa4 21.10.2010 Sibelius-akatemian Urkusalissa Helsingiss\xc3\xa4 ja cembaloversio 19.12.2010 Pro Puu -galleriassa Lahdessa.'